Signe Munk (SF), 2023-05-16:
Og tak for debatten, alle sammen.
Jeg synes, det har været en god debat, og det er dejligt at mærke, at selv om der var et par partier, for ikke at sige en del, der ikke kunne støtte B-forslaget, var der et engagement i forhold til at tage fat på den klimabelastning og miljøbelastning, der er fra tekstil- og modebranchen.
Jeg er selvfølgelig glad for, at Radikale Venstre og Enhedslisten kunne bakke op om forslaget.
Desværre har vi jo ikke en regering, der er villig til at gå foran med et udvidet producentansvar, men jeg lyttede mig dog til, at diskussionen var en anden, hvis EU-lovgivningen falder til jorden.
Og for Moderaterne var diskussionen en anden, hvis EU-lovgivningen først bliver implementeret i 2030.
Så der var dog en åbning, oplever jeg, for at diskutere det her emne videre.
Jeg kunne ikke lade være med at tænke på min gamle fodboldtræner – jeg har spillet fodbold, siden jeg var 11 år – og hans vurdering var, at jeg altid var bedst, når vi var bagud.
Og det kan man også nogle gange bruge i politik, så jeg tænker, at vi skal fortsætte diskussionen.
Det er i hvert fald fortsat en vigtig sag for SF, dels at der ikke er noget usolgt tekstil, der ryger til forbrænding, dels at vi altså får et greb om tekstil- og modebranchen, som gør, at der er et klart incitament til at producere mere holdbart tøj, tøj, der kan genanvendes mere, tøj, der kan genbruges mere.
For vi kan ikke gøre omstillingen af mode- og tekstilbranchen til en opgave for unge mennesker, der skal købe lidt mere genbrugstøj, eller børneforældre, som skal finde ud af, om de kan få noget tøj med ekstra mange genanvendte fibre.
Det er et politisk ansvar at regulere modebranchen.
Jeg synes, det var gennemgående i de taler, der blev holdt heroppe, at ordførerne godt kan se problemet.
Der er givet eksempler på, at tøj bliver brugt få gange, inden det får en mørk plads i klædeskabet eller slet ikke bliver brugt igen.
Et andet eksempel er,
Og som det også er blevet sagt heroppe flere gange, udleder tekstilbranchen på globalt plan altså lige så meget som fly- og shippingbranchen tilsammen.
Prøv at tænke på, hvor meget vi i det her land diskuterer luftfarten og shippingbranchen, når vi diskuterer klima, men her er udledningen faktisk endnu større.
Det skriger da på politisk handling, hvis man spørger SF.
Nu står vi jo bare helt grundlæggende i den situation, at klimaet varmer op og klodens ressourcer er få.
Og når man ser på, hvor danskernes tøj ender henne, når de er færdige med at bruge det, så ender størstedelen i forbrændingen.
Det er ikke min egen lille hjemmetælling, som jeg har lavet ude ved forbrændningsanlæggene; det er den analyse, som Deloitte har lavet – en analyse, de lavede på baggrund af en debat her i Folketinget.
Og det viser sig, at 2.000 t ud af 116.000 t blev genbrugt – 2.000 t; det var det eneste, der blev genbrugt, resten røg i forbrændingen.
Det er mildest talt nedslående læsning.
Som det også blev sagt heroppe fra talerstolen, har SF rejst den her debat ad flere omgange – sidst tilbage i 2001, og nu gør vi det igen.
Jeg må ærlig indrømme, at jeg ikke synes, vi kan tillade os at vente længere.
Vi har et klima- og miljøproblem med en mode- og tekstilbranche, der også producerer meget mere, end hvad godt er.
Der er blevet nævnt gode eksempler med kollektioner, der skifter nærmest hver dag frem for efter årstiden.
Og vi kender faktisk et af løsningssværktøjerne, nemlig at indføre et udvidet producentansvar.
Og man arbejder jo med det i andre lande – i Frankrig har man taget initiativer i forhold til tekstilbranchen, i Holland er man villig til at indføre et udvidet producentansvar for tekstil, i Sverige diskuterer man det.
Og i SF's optik skal Danmark være et grønt foregangsland, som netop tager de grønne skridt på egen banehalvdel og ikke bare venter på resten af EU.
Hvis man nu lige skulle trække en parallel mellem den position, regeringen har i forhold til producentansvar på tekstilområdet, og vindmøllebranchen, så bliver jeg bare nødt til at sige, at så er det nok svært at forestille sig, at man havde haft den markedsfordel på vind, som vi har i Danmark i dag.
Det var jo netop, fordi man gik foran i Danmark, at vi internationalt set står stærkt i vindmøllebranchen, men vi har jo også vist vejen for resten af verden.